
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ,

DE DISCIPLINĂ ŞI IMUNITĂŢI
	
	Bucureşti, 28 octombrie 2009

Pl.x. 482/2009


     AVIZ

asupra propunerii legislative pentru modificarea şi completarea Legii nr.95/2006 privind reforma în domeniul sănătăţii
În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea şi completarea Legii nr.95/2006 privind reforma în domeniul sănătăţii, trimisă cu adresa nr. Pl.x. 482 din 12 octombrie 2009 şi înregistrată cu nr. 31/905 din 13 octombrie 2009.

Propunerea legislativă a fost respinsă de Senat în şedinţa din 5 octombrie 2009, în calitate de primă cameră sesizată.

Camera Deputaţilor este Cameră decizională, în conformitate cu art. 75 alin. (1) şi (3) din Constituţia României, republicată şi art. 92 alin. (9) pct. 2 din Regulamentul Camerei Deputaţilor, republicat, cu modificările ulterioare.
Potrivit prevederilor art.61 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a dezbătut propunerea legislativă  în şedinţa din 27 octombrie  2009.

Propunerea legislativă are ca obiect de reglementare modificarea şi completarea Legii nr.95/2006 privind reforma în domeniul sănătăţii, cu modificările şi completările ulterioare, în sensul introducerii în mod obligatoriu în contractul de asigurare încheiat între asigurat, direct sau prin intermediul angajatorului şi casele de asigurări de sănătate, a pachetului de servicii de bază la care are dreptul persoana asigurată, a listei serviciilor medicale, a listei serviciilor de îngrijiri, inclusiv la domiciliu, a medicamentelor dispozitivelor medicale şi a altor servicii pentru asiguraţi aferente pachetului de servicii de bază.
Membrii comisiei au examinat propunerea legislativă supusă avizării, expunerea de motive, punctul de vedere al Guvernului nr. 1690 din 6 iulie 2009, care nu susţine adoptarea acestei iniţiative legislative, punctul de vedere nr.51738 din 27 octombrie 2009 al Ministerului Sănătăţii, care nu susţine proiectul de act normativ, precum şi avizul favorabil, cu observaţii şi propuneri, al Consiliului Legislativ, aviz cu nr. 495 din 18 mai 2009.
În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a acestei propuneri legislative, decizie motivată de faptul că, potrivit actelor normative în vigoare, furnizorii de servicii medicale au obligaţia de a informa asiguraţii cu privire la obligaţiile furnizorilor de servicii medicale şi ale asiguratului referitoare la actul medical, iar prin contractul de asigurări sociale de sănătate, conform prevederilor Ordinului nr. 345/2006, serviciile de care beneficiază persoanele asigurate în sistemul de asigurări sociale de sănătate sunt cunoscute. Drepturile asiguraţilor şi pachetul de servicii sunt prevăzute în modelul contractului de asigurări de sănătate care se încheie direct de persoanele asigurate sau prin angajatori, în temeiul prevederilor art.217 alin.(2) din Legea nr.95/2006 privind reforma în domeniul sănătăţii, cu modificările şi completările ulterioare.
Contractul-cadru privind condiţiile acordării asistenţei medicale în cadrul sistemului de asigurări sociale de sănătate pentru anul 2009, aprobat prin Hotărârea Guvernului nr.1714/2008 pentru aprobarea Contractului-cadru privind condiţiile acordării asistenţei medicale în cadrul sistemului de asigurări sociale de sănătate pentru anul 2009, cu modificările şi completările ulterioare, prevede la art.14 lit. b) obligaţia furnizorilor de servicii medicale de a informa “asiguraţii cu privire la obligaţiile furnizorului de servicii medicale şi ale asiguratului referitoare la actul medical”.

În raport de obiectul şi conţinutul reglementării,  propunerea legislativă  face parte din categoria legilor organice, împrumutând acest caracter de la legea de bază asupra căreia intervine legislativ.
                         PREŞEDINTE,                              SECRETAR,

                         Daniel Buda                              Gabriel Andronache

Consilier,

Rodica Penescu

